**Ministru kabineta noteikumu projekta „Būvniecības ieceres publiskas apspriešanas kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar 2014.gada 3.jūlija grozījumiem likumā „Būvniecības likums” ir noteikts deleģējums Ministru kabinetam noteikt būvniecības ieceres publiskas apspriešanas kārtību (Būvniecības likuma 5.panta pirmās daļas 13.punkts). |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd būves publiskās apspriešanas kārtību nosaka 2007.gada 22.maija Ministru kabineta noteikumi Nr.331 „Paredzētās būves publiskās apspriešanas kārtība”.Tā kā ar 2014.gada 1.oktobri stājies spēkā jaunais Būvniecības likums, kurā Saeima ar š.g. 3.jūlija grozījumiem paredzēja, ka noteiktos gadījumos būvvaldei būs jāveic būvniecības ieceres publisko apspriešanu, ir izstrādāts jauns Ministru kabineta noteikumu projekts, kas noteiks būvniecības ieceres publiskas apriešanas kārtību (turpmāk – noteikumu projekts). Būvniecības likuma 14.panta piektā daļa nosaka:*„(5) Ja blakus dzīvojamai vai publiskai apbūvei ir ierosināta tāda objekta būvniecība, kurš var radīt būtisku ietekmi (smaku, troksni, vibrāciju vai cita veida piesārņojumu), bet kuram nav piemērots ietekmes uz vidi novērtējums, būvvalde nodrošina būvniecības ieceres publisku apspriešanu un tikai pēc tam pieņem lēmumu par ierosinātā objekta būvniecības ieceri. Pašvaldība saistošajos noteikumos var paredzēt arī citus gadījumus, kad rīkojama būvniecības ieceres publiska apspriešana. Publisku apspriešanu nerīko, ja teritorijai, kurā paredzēta būve, ir spēkā esošs detālplānojums. Ja saskaņā ar teritorijas attīstības plānošanu regulējošiem normatīvajiem aktiem, konstatējot šajā daļā minēto specifisko ietekmi, var tikt pieņemts lēmums par detālplānojuma izstrādi, priekšroka dodama detālplānojuma izstrādei. Publiskas apspriešanas rezultātus var izmantot, lai ietvertu būvatļaujā papildu nosacījumus, kas attiecas uz iepriekš minēto būves ietekmi uz vidi. Ja būvatļauja izdota, pārkāpjot šīs daļas noteikumus, augstāka iestāde vai tiesa, izlemjot jautājumu par apstrīdētās vai pārsūdzētās būvatļaujas tiesiskumu, izvērtē, vai pārkāpums ir tik būtisks, ka būvatļauja atceļama, un it īpaši pārbauda to, vai nav pārkāptas sabiedrības līdzdalības tiesības lēmumu pieņemšanā.”* Jaunais regulējums nosaka, ka būvvalde ir tā institūcija, kura nodrošina, ka gadījumos, kad ja blakus dzīvojamai vai publiskai apbūvei ir ierosināta tāda objekta būvniecība, kurš var radīt būtisku ietekmi (smaku, troksni, vibrāciju vai cita veida piesārņojumu), rīkojama būvniecības ieceres publiska apspriešana. Publisku apspriešanu nerīko, ja plānotai darbībai tika veikta ietekmes uz vidi novērtējums vai ir spēkā esošs detālplānojums, vai saskaņā ar plānošanas attīstības jomas normatīvajiem aktiem šādai iecerei ir jāizstrādā detālplānojums. Tiesiskais regulējums pozitīvi ietekmēs sabiedrības daļu, kura var tikt pakļauta smaku, trokšņa, vibrācijas traucējumiem, kā arī cita veida piesārņojuma radītajai kaitīgajai ietekmei uz veselību.Pēc būvniecības ieceres iesnieguma saņemšanas, gadījumos kad atbilstoši Būvniecības likumā noteiktajam ir rīkojama būvniecības ieceres publiska apspriešana, būvvalde, pirms lēmumu par ierosinātā objekta būvniecības ieceri pieņemšanas, pieņem lēmumu par būvniecības ieceres publiskas apspriešanas nepieciešamību, kurā norāda arī būvniecības ieceres publiskas apspriešanas ilgumu un termiņu, kura laikā jāuzsāk publiska apspriešana un jāiesniedz šo noteikumu 10.punktā norādītie dokumenti saskaņošanai. Publiskā apspriešana jāuzsāk ne vēlāk kā divu mēnešu laikā pēc minētā būvvaldes lēmuma pieņemšanas. Ja šajā termiņā netiek uzsākta publiskā apspriešana, būvvalde pieņem lēmumu par atteikumu izsniegt būvatļauju.Būvvalde, lai izvērtētu būvniecības ieceres publiskas apspriešanas nepieciešamību, ir tiesīga pieprasīt būvniecības ierosinātājam iesniegt papildus nepieciešamos aprēķinus, dokumentus un citus materiālus, kas raksturo konkrēto būvniecības ieceri un tās iespējamo ietekmi (smaku, troksni, vibrāciju vai cita veida piesārņojumu). Noteikumu projekts nosaka, kādu informāciju būvniecības ierosinātājam ir jāsagatavo: 1) paziņojums par būvniecības ieceres nodošanu publiskai apspriešanai; 2) aptaujas lapa sabiedrības viedokļa paušanai un 3) būvtāfeles un planšetes maketu. Bez tam, būvniecības ierosinātājam būs jāsagatavo būvniecības ieceres vizuālais risinājums, kā arī skaidrojošu apraksts par būvniecības ieceres iespējamo ietekmi (smaku, troksni, vibrāciju vai cita veida piesārņojumu) uz vidi, infrastruktūru un iedzīvotāju veselību.Būvniecības ierosinātājs papildus būvvaldē jāiesniedz: 1) ievietošanai pašvaldības mājaslapā internetā - elektroniski sagatavotu grafisko materiālu, kurā vizuāli parāda plānotās būves iespējamo izvietojumu un ārējo veidolu, norādot arī informāciju par zemesgabala, uz kura plānota būvniecība, izmantošanu atbilstoši pašvaldības teritorijas plānojumam un 2) izvietošanai pašvaldības telpās – sagatavotu planšeti ar 10.1.apakšpunktā minēto informāciju. Būvvalde septiņu darbdienu laikā izvērtē būvniecības ierosinātāja iesniegto dokumentu atbilstību šo noteikumu prasībām un pieņem lēmumu par publiskas apspriešanas uzsākšanu, kuru būvvalde trīs darbdienu laikā no lēmuma pieņemšanas dienas publicē būvniecības informācijas sistēmā un pašvaldības mājas lapā, pievienojot būvniecības ierosinātāja sagatavoto informāciju.  Būvniecības ierisinātājam kā pienākums ir noteikts – saskaņot ar būvvaldi paziņojuma un aptaujas lapas tekstu, kā arī būvtāfeles un planšetes maketu. Būvniecības ierosinātājam pēc lēmuma par publiskas apspriešanas uzsākšanu spēkā stāšanās dienas ir pienākums uz publiskās apspriešanas laiku izvietot apbūvējamā zemesgabalā būvtāfeli. Noteikumu projektā ir noteikta arī informācija, kāda ir jānorāda būvtāfelē, kur tā ir jāizvieto, kā arī norādīts materiāls, no kāda tai ir jābūt izgatavotai. Publisku apspriešanu organizē un izdevumus sedz būvniecības ierosinātājs. Noteikumu projektā ir noteikts, ka publiskas apspriešanas laikā ikvienai personai ir šādas tiesības: 1) iepazīties ar publiskajai apspriešanai nodoto informāciju; 2) izteikt savu viedokli; 3) pieaicināt neatkarīgus ekspertus vai institūciju pārstāvjus, lai izvērtētu būvniecības ieceri; 4) līdz noteiktajam termiņam iesniegt būvvaldē atsauksmes, priekšlikumus vai ierosinājumus būvniecības ieceres pilnveidošanai, kā arī aizpildīt un nosūtīt vai iesniegt norādītajā adresē aptaujas lapu; 5) piedalīties būvniecības ieceres prezentācijas pasākumā un izteikt savu viedokli par būvniecības ieceri. Pēc publiskās apspriešanas norises beigām mēneša laikā būvvaldei ir pienākums sagatavot pārskatu, kurā jāiekļauj: 1) aptaujas lapās pausto viedokļu apkopojumu (īpaši izvērtējot to nekustamo īpašumu īpašnieku, kuru nekustamie īpašumi robežojas ar zemes gabalu, viedokli) un ekspertu vai institūciju atzinumu, kā arī publiski izteikto viedokļu izvērtējumu un 2) apkopojumu par izteiktām atsauksmēm, priekšlikumiem vai ierosinājumiem būvniecības ieceres pilnveidošanai vai īstenošanai.Pamatojoties uz pārskatu, kā arī iesaistīto pašvaldību pieņemtajiem lēmumiem par konkrēto būvniecības ieceri, ja būvniecības iecere skar vai ietekmē šo pašvaldību teritoriju, būvvalde pieņems lēmumu par būvatļaujas izdošanu vai atteikumu izdot būvatļauju. Ja būvvalde izdod būvatļauju, kurā, atbilstoši būvniecības ieceres publiskas apspriešanas rezultātiem, var ietvert papildu nosacījumus.Noteikumu projekts arī nosaka būvniecības ieceres publiskas apspriešanas kārtību gadījumos, kad būvniecības iecere ietekmēs blakus esošo pašvaldību administratīvās teritoriju. Tie ir gadījumi, kad būvniecības iecere var atrasties vairāku pašvaldību administratīvajās teritorijās vai tiešā to tuvumā. Normatīvais akts arī paredz noslēguma jautājumus, kas nosaka, ja būvniecības ieceres publiskas apspriešanas procedūra tika uzsākta atbilstoši Ministru kabineta 2007.gada 22.maija noteikumos Nr.331 „Paredzētās būves publiskās apspriešanas kārtība” noteiktajai kārtībai un līdz šo noteikumu spēkā stāšanās datumam nav pabeigta (pieņemts lēmums par gala ziņojumu), publiskās apspriešanas procedūra ir pabeidzama atbilstoši šo noteikumu prasībām. Lai būvvalde varētu izsniegt būvatļauju atbilstoši būvniecības regulējumam, kurš stājās spēkā 2014.gada 1.oktobrī, būvniecības ierosinātājam ir pienākums iesniegt būvvaldē attiecīgās būves grupas būvniecības ierosināšanai speciālajos būvnoteikumos noteikto būvniecības ieceres dokumentāciju atbilstoši Ministru kabineta 2014.gada 19.augusta noteikumu Nr.500 „Vispārīgie būvnoteikumi” 167.punktam. Būvvaldes pieņemto lēmumu publicēšana (noteikumu projekta 8. un 12.punkts) būvniecības informācijas sistēmā stāsies spēkā 2015.gada 1.oktobrī. Noteikumi stāsies spēkā nākamajā dienā pēc izsludināšanas oficiālajā izdevumā “Latvijas Vēstnesis”.  |
| 3. | Projekta izstrādē iesaistītās institūcijas | - |
| 4.  | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvniecības ierosinātāji, kuru plānotā būvniecības iecere var radīt būtisku ietekmi (smaku, troksni, vibrāciju vai cita veida piesārņojumu). |
| 2.  | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina esošo kārtību pēc būtības.Tiek samazināts to gadījumu, kad vajadzēs piemērot publiskas apspriešanas kārtību. |
| 3. | Administratīvo izmaksu monetārs novērtējums | Projekts šo jomu neskar. |
| 4.  | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Noteikumu projekta izstrādi, Noteikumu projekts pirms izsludināšanas Valsts sekretāru sanāksmē tika ievietots Ekonomikas ministrijas mājaslapas internetā sadaļā – Būvniecības joma, Normatīvo aktu projekti. |
| 2.  | Sabiedrības līdzdalība projekta izstrādē  | - |
| 3. | Sabiedrības līdzdalības rezultāti  | - |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikumu izpildi nodrošinās pašvaldību būvvaldes. |
| 2.  | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekts šo jomu neskar. |
| 3.  | Cita informācija | Nav. |

Anotācijas III, IV un V sadaļa - projekts šīs jomas neskar.

Ekonomikas ministrs V.Dombrovskis

Vīza:

Valsts sekretārs M.Lazdovskis

23.10.2014 15:46

1287

Bučinska,

67013032, Elga.Bucinska@em.gov.lv